CELEX: C2007/183/77
Language: mt
Date: 2007-08-04 00:00:00
Title: Kawża T-215/07: Rikors ippreżentat fit- 22 ta' Ġunju 2007 — Donnici vs Il-Parlament Ewropew

4.8.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 183/40
            
         Rikors ippreżentat fit-22 ta' Ġunju 2007 — Donnici vs Il-Parlament Ewropew
   (Kawża T-215/07)
   (2007/C 183/77)
   Lingwa tal-kawża: it-Taljan
   Partijiet
   
      Rikorrent: Beniamino Donnici (rappreżentanti: M.Sanino, G.Roberti, I.Perego, P.Salvatore, avukati)
   
      Konvenut: Il-Parlament Ewropew
   Talbiet tar-rikorrent
   
               —
            
            
               tannulla d-Deċiżjoni tal-Parlament Ewropew ta' l-24 ta' Mejju 2007, dwar il-verifika tas-setgħat tar-rikorrent;
            
         
               —
            
            
               tiddikjara l-Artikolu 3(5) tar-Regoli tal-Proċedura tal-Parlament Ewropew bħala illegali skond l-Artikolu 241 tat-Trattat KE;
            
         
               —
            
            
               tikkundanna lill-Parlament Ewropew ibati l-ispejjeż.
            
         Motivi u argumenti prinċipali
   Id-deċiżjoni kkontestata f'din il-kawża tiddikjara li l-mandat bħala Membru tal-Parlament Ewropew ta' l-Onorevoli Beniamino Donnici huwa invalidu, li l-elezzjoni tiegħu kienet ikkomunikata mill-awtorità nazzjonali kompetenti, u tikkonferma l-validità tal-mandat ta' l-Onorevoli Achille Ochetto.
   F'dan ir-rigward, jiġi enfasizzat li l-Consiglio di Stato, b'sentenza definittiva li saret res judicata, annulla l-proklama bħala Membru tal-Parlament Ewropew ta' l-Onorevoli Achille Ochetto.
   In sostenn tal-pretensjonijiet tiegħu, ir-rikorrent jgħid li l-Parlament Ewropew:
   
               —
            
            
               ma kienx kompetenti biex jiddeċiedi dwar il-validità tal-mandat bħala Membru tal-Parlament Ewropew mogħti lill-Onorevoli Beniamino Donnici;
            
         
               —
            
            
               kiser l-Artikolu 12 ta' l-Att ta' l-1976, liema liġi ma tippermettilux li jqiegħed in diskussjoni d-deċiżjonijiet mogħtija mill-awtorità nazzjonali fil-kuntest tal-kompetenzi tagħhom;
            
         
               —
            
            
               applika ħażin l-Artikolu 3(5) tar-Regoli tal-Proċedura, li fil-konfront tiegħu tqajmet eċċezzjoni ta' illegalità sa fejn dan mhuwiex konformi ma' l-Att ta' l-1976. L-istess Regoli tal-Proċedura, bħala sors ta' dritt derivat, ma jistgħux minnhom innifishom jagħtu lill-Parlament Ewropew kompetenzi li mhumiex diġà stabbiliti mill-Att;
            
         
               —
            
            
               qies b'mod żbaljat li setgħa jiddikjara l-ksur ta' l-Artikolu 6 ta' l-Att ta' l-1976 u barra minn hekk kiser il-prinċipju ta' res judicata billi “applika ħażin” is-sentenzi, issa definittivi, deċiżi fuq il-kwistjoni mill-qrati nazzjonali;
            
         
               —
            
            
               ma mmotivax b'mod xieraq id-deċiżjoni kkontestata u b'mod partikolari ma spjegax liema huma r-raġunijiet li wassluh sabiex ma jieħux in kunsiderazzjoni l-parir kuntrarju mogħti f'dan ir-rigward mis-Servizz Legali tiegħu.